AlexejDobrolubov/national_council_slovak_2010 huggingface dataset:
22. schôdza NR SR - 8.deň - B. popoludni
Dátum: 2024-11-04
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

103. Ďakujem za slovo. Pán poslanec, ďakujem za vystúpenie aj za sumarizovanie tých vecí. Ja by som sa pozastavil pri jednej, ktorú si aj spomínal. Zopakujem, v návrhu zákona je dikcia, ministerstvo školstva uloží zriaďovateľovi za porušenie tohto ustanovenia pokutu do 30-tisíc eur aj opakovane. Je nám asi jasné, že ministerstvo školstva je politický orgán, ktorý schádza z nejakých, z nejakých pomerov, je obsadený nejakým straníckym nominantom, je to naozaj aj politické nebezpečenstvo, mávať s takýmito vecami. Opakujem znova, niekomu príde ako ultrakonzervatívny návrh, keď hovoríme, že rodičia vlastného dieťaťa majú o vlastnom dieťati vedieť, čo sa učí v škole a v prípade, že by to tak vyhodnotili, tak aby sa toho nezúčastnil. Nikomu nič nezakazujú, nikomu sa nevyhrážajú pokutami. To bolo zamietnuté, tak ako spomínal pán poslanec, niektoré z tých návrhov sme dávali aj spoločne ako pozmeňujúce návrhy, ja tento zákon som podával opakovane ako samostatný návrh zákona aj v minulom volebnom období, aj v tomto, nejde o presadzovanie môjho návrhu, teraz to už bol aj spoločný s pánom poslancom Horeckým. Ide o to, že my chceme ísť pozitívnou formou, dať, posilniť to právo rodičov. Táto cesta, kde ministerstvo školstva má v ruke až likvidačný nástroj voči školám, a pritom ide o veľmi vágne, vágne znenie, ktoré sa môže rôzne použiť, nemyslím si, že je to dobré, dobrá cesta a ak tak, tak treba naozaj veľmi rázne do toho zasiahnuť. Napriek tomu som, za seba hovorím, som ochotný podporiť do druhého čítania, ale ak bude znieť takto ten zákon, v tom prípade ho už nepodporím v druhom čítaní.
22. schôdza NR SR - 3.deň - A. dopoludnia
Dátum: 2024-10-24
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

30. Ďakujem za slovo, pán predsedajúci. Chcem poďakovať pani poslankyni Remišovej za to, že upozornila na viaceré veci. Niektoré z nich sú veľmi konkrétne a praktické a dotýkajú sa rodín s deťmi, čo je pre nás také gro, na ktoré sa sústredíme, aby sme boli prorodinní. To znamená, že treba uvažovať naozaj veľmi citlivo o dopadoch na rodiny s deťmi. A pri rodinách s malými deťmi, ktoré teda navštevujú materskú školu, tak je to ešte citlivejšie, ten príjem a tie veci súvisiace so súladom rodinného a pracovného života. Takže ďakujem ti, že strážiš takéto veci. A ešte by som sa pozastavil pri jednom bode, o ktorom chcem hovoriť aj ja vo svojej rozprave, keď sa dostanem na rad. A to je práve to, že cez spoločnú správu, cez návrh na výbore sa dostala do návrhu zákona náboženská neutralita alebo princíp náboženskej neutrality. A viete, ono je asi lepšie hovoriť o náboženskej slobode. To znamená, že nikoho nenútime, aby vyznával nejaké náboženstvo a nikomu nebránime, aby ho vyznával. Náboženská neutralita v istom zmysle má svoje opodstatnenie a rozumieme tomu konceptu, ale naozaj potom vznikajú z toho rôzne spory, aj keď vieme, že sú tu nejaké ďalšie zákony alebo ďalšie ustanovenia aj školského zákona, aj ústavy, aj zmluva s Vatikánom, ale myslím si, že je dobré vyňať to na samostatné hlasovanie. Ja by som hlasoval proti tomu bodu, lebo si nemyslím, že je potrebné ho dávať do znenia tohto zákona. Takže ďakujem pani poslankyni, že na to upozornila.
19. schôdza NR SR - 14.deň - A. dopoludnia
Dátum: 2024-10-03
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

170. Ďakujem za slovo. Ďakujem ti, Igor, za to, že si spomenul dôležité veci, ktoré treba opakovať. Mňa mrzia najmä dva, dve z nich. Jedna z nich sa priamo týka tej transakčnej dane a obratia organizácií, ktoré pôsobia v charitatívnej oblasti, v zdravotníckej oblasti, starostlivosť o slabých o chorých. To ma naozaj mrzí. Ja rozumiem, že treba nejakým spôsobom konsolidovať, ale na toto sme upozorňovali viacerí naprieč politickým spektrom. Je to vážna vec. Tie organizácie boli menované charitatívne, dobročinné organizácie, kde ľudia sa skladajú zo svojich peňazí, a posielajú týmto organizáciám a tie sa potom posielajú ďalej potrebným ľuďom. Toto naozaj, naozaj len cynicky, že nikto na to nereaguje a toto sa neupravuje. (Ruch v sále.) Druhá vec, ktorá má mrzí, je rušenie a znižovanie, v podstate reálne rušenie rodičovského dôchodku, kde tá myšlienka, že rodičia, ktorí mali viac detí, ale detí, ktoré pracujú, ktoré platia na Slovensku dane, že títo rodičia, nejakým spôsobom im dovolíme, dovolíme tým deťom, aby to vrátili rodičom. Tí rodičia priniesli prínos pre celú republiku a platia tu dane a časť z ich daní, časť z toho, čo ich deti vyprodukujú, ktoré oni vychovávali celý život, vychovávali k poctivej práci. Jedna z takých dobrých vecí, na ktoré sme mohli byť hrdí, ktoré sú naozaj veľmi úctivé voči tej staršej generácii, tak teraz to rušíte. Tieto dve veci ma naozaj veľmi mrzia, a preto jasné, že budeme proti, ale mali by ste byť proti aj vy.
12. schôdza NR SR - 11. deň - A. dopoludnia
Dátum: 2024-05-03
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

109. Áno, ďakujem za slovo. Ja súhlasím s pani poslankyňou Turčanovou a ešte by som doplnila, že týmto ľuďom, ktorí opatrujú zdravotne znevýhodnené osoby, by pomohla naozaj funkčná odľahčovacia služba a opatrovateľská služba. A najmä teda tá odľahčovacia je v súčasnosti len v zákone, ale veľakrát sa neposkytuje v praxi. Ďakujem.
12. schôdza NR SR - 11. deň - A. dopoludnia
Dátum: 2024-05-03
Poslanec: Veslárová, Veronika (PS)
Druh vystúpenia: Vystúpenie v rozprave

61. Vážený pán predsedajúci, vážené poslankyne, vážení poslanci, predkladáme s kolegyňou Janou Hanuliakovou zákon na zmenu o zákone o sociálnych službách, a zmena spočíva v tom, aby mohli aj zdravotne znevýhodnení dostať sociálne poradenstvo v rámci obcí. Obce už sociálne poradenstvo poskytujú, ale neposkytujú informácie, ktoré zaujímajú zdravotne znevýhodnených na to, aby mohli žiť kvalitný život, napríklad v oblasti kompenzácií, v oblasti zdravotnej starostlivosti, sociálnych služieb a podobne. Takže nevidíme dôvod, prečo by obce nemohli odpovedať v rámci sociálneho poradenstva aj na otázky, ktoré sa týkajú zdravotne znevýhodnených. Viac informácií poviem v rozprave, do ktorej sa hlásim ako prvá.
9. schôdza NR SR - 4.deň - B. popoludní
Dátum: 2024-02-06
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

34. Ďakujem za slovo a ďakujem aj pani poslankyni za príspevok. V úvode si uviedla, akým spôsobom bola novela Trestného zákona predložená. Ja budem citovať rezolúciu Európskeho parlamentu. "Využívaním zrýchleného legislatívneho procesu zo strany slovenskej vlády, najmä pokiaľ ide o navrhované zmeny Trestného zákona a zrušenie Úradu špeciálnej prokuratúry, ktoré ohrozujú integritu súdnych procesov, podkopávajú boj Európskej únie proti podvodom a ohrozujú ochranu finančných záujmov Európskej únie a prirodzeného prostredia na Slovensku. Európsky parlament vyjadruje osobitné znepokojenie nad tým, že oznamovatelia by boli so spätnou účinnosťou zbavení svojej ochrany, čo by viedlo k nedostatku právnej istoty." Ďakujem.
9. schôdza NR SR - 2. deň - A. dopoludnia
Dátum: 2024-02-01
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

52. Ďakujem za slovo, pán predseda. V príspevku si sa venovala zmien Trestného zákona. Európska prokuratúra na základe dôkladnej analýzy kombinácie navrhovaných zmien dospela k záveru, že tieto kroky predstavujú vážne riziko porušenia zásad právneho štátu. V konkrétnej rovine by to podľa Európskej prokuratúry minimalizovalo odhalenie možných podvodov poškodzujúcich finančné záujmy Európskej únie a narušil funkčný mechanizmus podávania správ medzi Európskou prokuratúrou a špeciálnou prokuratúrou. A na záver ešte Európsky parlament naliehavo žiada všetkých politických predstaviteľov, aby konštruktívne a s úctou komunikovali s občanmi. Ďakujem.
9. schôdza NR SR - 1.deň - B. popoludní
Dátum: 2024-01-31
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

66. Ďakujem za slovo aj za príspevok. Tento príspevok sa venoval vládnej novele Trestného zákona. Vládne zámery menia v podstate celú trestnú politiku štátu, posilňujú vplyv na mnohé inštitúcie od polície cez kontrolné a regulačné orgány, zmenou ochrany oznamovateľov tiež sťažujú ohlasovanie korupcie. Aj keď viaceré z plánovaných úprav ovplyvnia podobu Slovenska na dlhé roky, koalícia pri ich presadzovaní využíva skrátené legislatívne konanie alebo poslanecké návrhy, ktoré výrazne obmedzujú celospoločenský priestor pre diskusiu. Bez snahy o širokú odbornú zhodu a možnosti precizovania zákonov pritom môže ísť neraz o krok vedľa a nie bezvýznamný. Poslanci sú stále zástupcami voličov. Je dôležité na nedostatky upozorňovať a vyvolať diskusiu, či priamo participovať na legislatívnych apeloch, preto tiež pozývam na zajtrajší protest o 18. hodine do slovenských miest. Ďakujem.
6. schôdza NR SR - 20. deň - A. dopoludnia
Dátum: 2024-01-19
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

39. Ďakujem za slovo, pán predsedajúci. Ďakujem aj za príspevok, v ktorom ste uviedli, že tento návrh novely zákona by nemal byť predkladaný v skrátenom legislatívnom konaní. Vyzývam vládnu koalíciu, aby začala predkladať návrhy zákonov v riadnom legislatívnom konaní bez prílepkov. V predvolebných sľuboch ste uvádzali, že chcete zlepšovať podmienky aj pre zdravotne znevýhodnených. Vyzývam vládnu koalíciu preto, aby začala predkladať návrhy zákonov nie pre seba, ale pre ľudí. Konečne aj pre zdravotne znevýhodnených, aby mohli študovať, pracovať a kultúrne žiť. Naozaj už máme rok 2024 je na čase. Ďakujem.
6. schôdza NR SR - 19.deň - B. popoludní 2
Dátum: 2024-01-18
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

92. Ďakujem pekne za slovo. Ďakujem aj za príspevok, pán poslanec. Vo svojom príspevku ste uviedli to, že tento návrh novely zákona nemal byť predkladaný v skrátenom legislatívnom konaní. Budem citovať pani prezidentku z dnešného prejavu v Národnej rade Slovenskej republiky: "Je bezprecedentné, aby sa takéto závažné zmeny v oblasti trestného práva diali bez riadneho legislatívneho procesu. Rozprava v parlamente ho, samozrejme, nenahrádza. To by sme ho potom vôbec nemuseli mať v právnom poriadku." My sme tu už za tie tri týždne uviedli mnoho odporúčaní Benátskej komisie a mnoho nálezov Ústavného súdu, kde sme dokázali, ako dôležitá je diskusia, medzirezortné pripomienkové konanie a riadne legislatívne konanie. Ďakujem.
6. schôdza NR SR - 18. deň - A. dopoludnia
Dátum: 2024-01-17
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

145. Ďakujem pekne za slovo, pán predsedajúci. Nadviažem na pána Hlinu. V rámci opozície sa snažíme poukázať na to, že táto novela by nemala byť v skrátenom legislatívnom konaní prejednávaná. Skrátené legislatívne konanie nie... je proces, ktorý by mal byť používaný výlučne v situáciách skutočného ohrozenia, tieto situácie by boli dôvodom jeho vzniku a jeho trvania v súčasnom právnom poriadku. Nie je totiž možné obchádzať všetky zákonné pravidlá pri tvorbe zákonov, pretože je to pohodlnejšie z hľadiska presadenia zákona. Potrebná diskusia, pripomienky a proces normotvorby nie je náhodou nastavený takto. Reflektuje potreby demokratickej spoločnosti zúčastniť sa na tvorbe spoločných pravidiel a kontroly ich prijímania. Je veľmi jednoduché odstrániť tieto prekážky skrytím sa za ochranu ľudských práv, ohrozenia štátu alebo hospodárskymi škodami, ako to koalícia momentálne robí práve z dôvodu širokého vnímania týchto pojmov. Treba si ale uvedomiť, že skĺzavanie k takýmto postupom a k pretlačeniu zákonov, ktoré si želá vláda bez ohľadu na zbytok verejnosti, vždy viedlo k premene z demokracie. Ďakujem. (Potlesk.)
6. schôdza NR SR - 18. deň - A. dopoludnia
Dátum: 2024-01-17
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

91. Ďakujem za slovo, pán predsedajúci. Pán poslanec, vo svojom príspevku ste uviedli dôležitosť riadneho legislatívneho konania. Skrátené legislatívne konanie sa využíva pri mimoriadnych prípadoch, no vládna koalícia ho využíva vo väčšine doposiaľ podaných návrhov. Návrh novely Trestného zákona bol pripravený bez verejnej odbornej diskusie a vláda v tomto smere neplní vlastné programové vyhlásenie. Súčasná vládna koalícia uviedla v programovom vyhlásení vlády, že zlú prax skráteného legislatívneho konania z minulosti chce napraviť, no svoj program neplní. Vláda tiež podľa PVV sľubovala zvýšiť participáciu verejnosti pri prijímaní zákonov a iných právnych predpisov. To sa tiež doposiaľ nestalo. Ďakujem.
6. schôdza NR SR - 17.deň - B. popoludní
Dátum: 2024-01-16
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

246. Ďakujem za slovo. Vo svojom príspevku si sa dotkla pozmeňovacieho návrhu zákona, ktorý nesúvisí s pôvodným zákonom. Keď sa k pôvodnému návrhu zákona na poslednú chvíľu prilepí takýto pozmeňovací návrh, nedá sa to nazvať inak ako prílepok. Je to zneužívanie na dosiahnutie politických cieľov koalície. Takýto pozmeňovací návrh nie je korektný. Ďalej si sa dotkla skráteného legislatívneho konania a absencie klasického legislatívneho konania. Už sme tu veľakrát spomínali Benátsku komisiu a nálezy Ústavného súdu. Ja teda opäť budem citovať jeden nález Ústavného súdu. Slovenská republika je demokratickým a právnym štátom. Tieto dva princípy sa zvlášť prelínajú v zákonodarnom procese. Volení poslanci prerokúvajú, diskutujú a hlasujú v ústavou a zákonom stanovenom procese o návrhoch právnych noriem, ktoré sa stanú zákonmi. Zákony tak prerokúva a prijíma v ústave a v rokovacom poriadku stanovenom procese Národná rada. Ďakujem za slovo.
6. schôdza NR SR - 17.deň - B. popoludní
Dátum: 2024-01-16
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

107. Ďakujem za slovo, pán predsedajúci. A ďakujem pani poslankyni za príspevok, v ktorom ste pomenovali, že novela Trestného zákona narúša bezpečnosť ľudí. Táto vládna novela Trestného zákona vážne naruší celý trestnoprávny systém, dáva prednosť kriminalite pred bezpečnosťou a všetkých ľudí na, na Slovensku ohrozuje teda bezpečnosť, aj teda zdravotne znevýhodnených ľudí, aj seniorov, ktorí patria do ohrozenej skupiny obyvateľstva. Ďakujem.
6. schôdza NR SR - 16. deň - A. dopoludnia
Dátum: 2024-01-12
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

62. Ďakujem za slovo, pán predsedajúci. Ďakujem, pán poslanec, za tvoj vecný príspevok, v ktorom si uviedol niekoľko dôvodov, prečo by tento zákon nemal byť prijatý v skrátenom legislatívnom konaní. Dovolím si poukázať na nález Ústavného súdu, ktorý sa venoval tejto problematike. Nález Ústavného súdu 13/2022, Národná rada je pri výkone svojich kompetencií viazaná ústavou, čo platí aj pre proces prerokovania a schvaľovania zákonov. Ak sa Národná rada domnieva, že podmienky na skrátené legislatívne konanie sú nenáležité, môže zmeniť príslušné ustanovenia zákona o rokovacom poriadku, nemôže ich však svojvoľne porušovať. Procedurálne pravidlá na prijímanie zákonov sú odrazom demokratického pluralitného systému, v ktorom má mať opozícia možnosť vyjadriť sa a presadiť aj záujmy menšiny. S uvedeným korešponduje povinnosť väčšiny rešpektovať ochranu menšín v tomto prípade parlamentnej opozície, čím sa napokon realizuje aj samotná kontrola parlamentnej väčšiny. Ďakujem.
6. schôdza NR SR - 15. deň - A. dopoludnia
Dátum: 2024-01-11
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

59. Ďakujem za slovo. Ďakujem pani poslankyni za jej príspevok, uviedla si paradoxné navrhované zmeny, ktoré táto novela prináša. Je škoda, že sa vláda v novele Trestného zákona popri tzv. humanizácii majetkových trestných činov nevenovala humanizácii aj z hľadiska odstraňovania bariér napríklad vo väzniciach. V roku 2016 sa uskutočnil monitoring väzníc, kde bolo zapojených 18 väzníc a len 6 bolo prispôsobených pre odsúdených ľudí so zdravotným znevýhodnením z hľadiska bariér, čo je žalostne málo. Tým pádom dochádza k porušeniu práv v zmysle Dohovoru o právach osôb so zdravotným postihnutým. Aj táto téma je dlhodobo aktuálna na Slovensku, pretože aj medzi odsúdenými sú aj ľudia so zdravotným znevýhodnením. Ďakujem. (Potlesk.)
20. schôdza NR SR - 1.deň - B. popoludní
Dátum: 2024-09-12
Poslanec: Vančo, Branislav (PS)
Druh vystúpenia: Vystúpenie s faktickou poznámkou

90. Ďakujem, pán predsedajúci. Pán poslanec Gašpar, odkiaľ máte vlastne tú správu, ktorá vlastne nebola nikde zverejnená oficiálne, minister iba spomínal niečo na tlačovke, podľa médií prekrúcal to, čo je tam uvedené. Ja som sa k tej správe nedostal, vy ste povedali na ústavnoprávnom výbore, že ju vlastne nemáte, teraz z nej citujete, dokonca jednotlivé zistenia. Naozaj by ma to zaujímalo, že odkiaľ a prečo aj ostatní ľudia, verejnosť aj politici, političky nemajú prístup k tejto správe, aby sme si to mohli pozrieť. Pretože ak tá správa nebola zverejnená, ak nebola ukončená, tak je irelevantná, de jure neexistuje, čiže aj to, čo hovoríte, nemôže byť použité ani ako dôkaz a ani ako argument. Druhá vec, to čo vy hovoríte, ak sú tam nejaké problémy v rámci systému hodnotenia alebo schvaľovania, tak mi vysvetlite, ako mohol mať za posledných desať, alebo pätnásť rokov pán Šimečka vplyv na to, aké je hodnotenie projektov alebo schvaľovanie projektov na ministerstve spravodlivosti, ktoré väčšinu z týchto desať rokov ovládal SMER a smerácki ministri. Akým spôsobom mohol mať vplyv na smeráckych ministrov pán Šimečka? Ako? Vysvetlite mi toto a ja si to možno celé premyslím, ale ak nie, tak potom len hovoríte bludy od začiatku až doteraz.
20. schôdza NR SR - 1.deň - A. dopoludnia
Dátum: 2024-09-12
Poslanec: Vančo, Branislav (PS)
Druh vystúpenia: Vystúpenie s faktickou poznámkou

28. Ďakujem, pán predsedajúci. Ja by som chcel hovoriť, zdôrazniť fakty a teda ten základný fakt, ktorý tu máme, a to, že celé toto odvolávanie je vlastne založené na tom, že údajne existuje nejaká správa, ktorú nikto nikdy nevidel, o ktorej hovoril pán minister Susko a informoval a interpretoval, čo v nej je, stále viac sa zdá, že prekrúcal a vymýšľal si tak isto, ako si navrhovatelia vymýšľajú v tomto návrhu na odvolanie pána Šimečku. Celé ste si to vymysleli. Celé. Žiadny vplyv nikde nebol, nemáte to na ničom založené. Pán Šimečka hovoril, aké sú fakty a, samozrejme, tie granty, sumy a tak ďalej. To sú fakty. A ja hovorím, že sú bludy, ak hovoríte o nejakom vplyve. Ten je jednoducho nereálny a nemáte ho založené na ničom. To sú tie bludy, o ktorých by ste mali hovoriť a mali by ste priznať, že sú to bludy a nie ešte sa opierať do mňa v rádiu alebo tu. Jednoducho vy nemáte hanby tvrdiť niečo, načo nemáte absolútne žiadny dôkaz a zároveň chcete empatiu voči vám a voči tomu, čo sa vám stalo a nehovoriac, že pritom používate útoky na mamu podpredsedu parlamentu. To je také dno, to je také dno, ktoré tu nemá obdobu. Hanba. (Potlesk.)
16. schôdza NR SR - 2.deň - A. dopoludnia
Dátum: 2024-07-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

101. Ďakujem, pán predsedajúci. Pán poslanec Glück, boli ste použitý na to, aby ste pomohli prekryť realitu, realitu toho, čo sa tu deje. Toho, že koalícia, minister spravodlivosti, vláda urobila v novele Trestného zákona ix chýb. A jedna z nich, jedna z nich mohla zapríčiniť, že Slovensko príde o eurofondy. Preto sme tu. Nie preto, čo ste tu vy rozprávali tie, tie klamstvá, tú demagógiu. Nie, je to vaše babráctvo, vaše babráctvo a nič iné je to, prečo sme tu včera a dnes. A to, že sa prihlásite do rozpravy ako posledný a snažíte sa obviňovať bývalú ministerku spravodlivosti bez akýchkoľvek dôkazov napriek tomu, že vám to tu vyvracia, a robíte to bez hanby, bez hanby klamete a zavádzate, je taká strašná hanba, taká strašná hanba. Namiesto toho, aby ste vystúpili v rozprave v druhom čítaní k novele Trestného zákona, ktorá opravuje vaše chyby, pre ktoré sme mohli prísť o eurofondy, tak keďže sa neviete vecne vyjadriť, lebo nerozumiete tomu problému, rozumiete iba tomu, ako útočiť a trepať hlúposti.
16. schôdza NR SR - 1.deň - B. poludní
Dátum: 2024-07-15
Poslanec: Vančo, Branislav (PS)
Druh vystúpenia: Vystúpenie s faktickou poznámkou

43. Ďakujem za slovo, pán predsedajúci. A ďakujem, Bea, za, za tvoj príspevok, ktorý je ďalším dôkazom toho, aká konštruktívna opozícia Progresívne Slovensko aj jeho poslanci a poslankyne sú, a škoda, že pán minister spravodlivosti tu, tu nesedí aj keby tu mal sedieť, pretože tam zaznelo veľa dôležitých vecí, a možno by potom prestal s tým, že obviňuje opozíciu a, a kohokoľvek iného z toho, že, že žalujú v Bruseli Komisii a podobne, a hovorí to, opakuje to nielen dnes od rána, ale, ale aj predtým aj v médiách, aj na pôde parlamentu napriek tomu, že si ho upozornila minulý týždeň, že, že ten návrh pôvodný, ktorý, ktorý predstavil a ktorý schválila vláda má chyby. Urobila si to korektne. Napriek tomu on pokračuje v tejto rétorike. Tak potom naozaj každý si môže urobiť obraz o tom, kto je korektný a kto nie je korektný. Už len na základe, na základe tejto jednej veci je to úplne zrejmé, že ten náš prístup, ten tvoj prístup je a bol korektný a, bohužiaľ, prístup pána ministra je plný výhovoriek, osočovaní iných ľudí, že za jeho chyby alebo chyby vlády, ktorej je súčasťou, môže niekto iný. Ale tak to jednoducho nie je. A myslím, že každý to môže dnes vidieť. Ďakujem.
16. schôdza NR SR - 1.deň - B. poludní
Dátum: 2024-07-15
Poslanec: Vančo, Branislav (PS)
Druh vystúpenia: Vystúpenie s faktickou poznámkou

2. Ďakujem za slovo, aj teda udelenie faktickej opätovne, pán predsedajúci. A ďakujem kolegyni Števulovej za jej vystúpenie. A chcel by som, chcel by som povedať, že chyby sa stávajú, žiadny návrh nie je, nie je bezchybný. Je to, je to, je to normálne. Na druhej strane nepovažujem za normálne, ak očividné chyby, na ktoré sme upozorňovali, tak na ne nikto nereagoval, okrem teda tej, tej jednej, ktoré sa týkali premlčacích lehôt, ale tam naozaj už bolo to tak vážne a to, to, tá reakcia verejnosti bola taká silná, že, že na ňu musela koalícia reagovať, ale, ale povinnosťou ministra alebo vlády, alebo, alebo koaličných poslancov je riešiť aj chyby, ktoré nie sú také očividné a na ktoré verejnosť nemá takú, takú silnú reakciu, pretože, pretože ľudia jednoducho nedokážu vyhodnotiť detailné, odborné pripomienky, ale vy by ste to, alebo teda koalicní, koaliční poslanci alebo minister by to mali byť schopní vyhodnotiť a reagovať na to. A to nielen ako v tomto prípade, keď sú ohrozené eurofondy, ktoré nebude môcť koalícia potom míňať, keď, keď ich Európska únia zastaví, a ale, ale aj v týchto iných prípadoch. A tých prípadov, tých chýb je tam strašne veľa, a je to kvôli skrátenému legislatívnemu konaniu, ktoré sa k novele Trestného zákona vykonalo, tak ako teraz máme skrátené legislatívne konanie, ktoré nie je pripravené, zase sú tam chyby, sú tam aj očividné chyby a sú tam aj ďalšie. Tak nerobte to, prosím, takýmto spôsobom už nikdy, už nikdy viac, pretože budú sa chyby len... (Prerušenie vystúpenia časomerom.)